În Sîmbăta Mare, în timp ce mai toți oamenii numărau ouăle roșii ca să vadă dacă o să ajungă, deschideau cuptorul ca să vadă dacă nu cumva s-a ars friptura de miel sau se odihneau pentru a fi în formă în Noaptea de Înviere, cîțiva suceveni erau pe baricade și priveau în zare după o salvare ori după vreun elicopter SMURD. Pe după-amiază și-a făcut apariția un elicopter care a aterizat pe heliportul Spitalului Clinic Județean pentru a lăsa un pacient în vîrstă de 47 de ani de la Cluj, căruia trebuia să-i fie scos un cheag de sînge din creier. Medicii din UPU, medicul neurolog Ana Burcă, medicul anestezist Crina Tiron, radiologii intervenționiști Lulciuc și Mircea, și asistenții Serediuc și Lucanu i-au salvat viața pacientului, care fusese refuzat de Cluj, din lipsă de kit-uri, și de Tîrgu Mureș, Oradea, Timișoara și Sibiu, din lipsă de personal. În timp ce alții așteptau liniștiți Noaptea de Înviere, medicii și asistenții înainte amintiți așteptau să-și facă treaba. Și și-au făcut-o cît se poate de bine, salvînd pacientul.